送胡與幾被召赴闕
作者：郭祥正
朝代：宋

paragraphs: 嗟我老已疲，掛冠歸舊廬。
素乏二頃田，無可把犁鋤。
窮年小山下，獨伴千卷書。
作止隨古人，襟懷稍欣如。
又無樽中酒，能延故人車。
感君數相過，氣豁眉宇疏。
天馬出月窟，回薄萬里餘。
其才無不宜，祿仕猶拘拘。
忽聞明廷詔，一節馳輕輿。
往必陟臺省，公言壯皇圖。
潛心救世弊，肯意爲身謨。
法密吏愈偷，食衆財益虚。
末大本漸弱，豈在專防胡。
指瑕一二人，此事尤可吁。
細碎何足論，綱舉網不踰。
譬彼脉已病，其身尚膏腴。
要當速內究，珍丸應時須。
良醫望數公，潤澤回焦枯。
願如范文正，挺持真丈夫。
老死見太平，委棄甘路衢。